Nujoma steun Topulathana - Politiek - Republikein
Tuesday, February 25th, 06:21:55
Nujoma steun Topulathana
14 January 2020 | Politiek
Adolf Kaure – Stigterpresident Sam Nujoma sê Swapo se kandidaat vir Walvisbaai se streekraadverkiesing Woensdag is die regte persoon vir die pos.
Hy sê me. Sirie Topulathana se ervaring in die party se jeugliga (SPYL) en vroueraad (SPWC) in die Erongostreek maak van haar ’n geskikte kandidaat.
Nujoma het dié opmerking Saterdag by ’n Swapo-byeenkoms op die kusdorp se volgepakte Kuisebmond-stadion gemaak.
“Kameraad Sirie is een van die mees dinamiese, energieke, gefokusde en nederigste jong leiers in ons samelewing. Sy het haar jong lewe die afgelope 12 jaar aan die Swapo-party en die Walvisbaai-gemeenskap toegewy,” het Nujoma gesê.
Verskeie verantwoordelikhede in die party is aan Topulathana toevertrou.
Dit sluit in diens as SPYL-sekretaris van inligting, mobilisering en publisiteit vir die Gertrude Kandanga-tak in die Walvisbaai- stedelike kiesafdeling.
Sirie was ook die SPWC se tesourier vir die Gertrude Kandanga-tak, en ’n lid van Swapo se stedelike uitvoerende distrikskomitee.
Nujoma sê Swapo het in die Erongostreek baie op Topulathana staatgemaak – veral wat die politieke mobilisering van inwoners van die streek betref.
Derhalwe het sy begrip vir inwoners se behoeftes, sê hy.
“Kameraad Sirie verstaan die behoeftes en strewes van Walvisbaai se inwoners en het haar vermoë duidelik getoon om hierdie behoeftes en begeertes te verwoord. As jongeling is kameraad Sirie goed vertroud met die verskeie uitdagings van mense in die Walvisbaai- stedelike kiesafdeling – veral met dié van die jongmense,” het hy gesê.
Topulathana het Swapo bedank vir haar nominasie om die party in die tussenverkiesing te verteenwoordig.
Sy het inwoners van die kiesafdeling verseker sy sal hul lewenstandaard ophef.
“My nominasie is nie ’n persoonlike oorwinning nie, maar ’n oorwinning vir die Walvisbaai-kiesafdeling om ’n beter lewe vir al ons mense te verseker,” het sy gesê.
“Die Walvisbaai- stedelike kiesafdeling se bevolking groei vinnig. Ek moet dus verseker hulle neem aan die hoofstroom-ekonomie deel en raak vaardig,” het sy gesê.
Volgens Topulathana se manifes gee sy voorkeur aan behuisingsprojekte.
Dit sluit die versterking van bande met die Shack Dwellers Federation of Namibia (SDFC) in.
Sy wil ook toesien dat ’n verpleegskool op Walvisbaai gevestig word en verseker bejaardes kry tydige mediese versorging deur hulle met die toepaslike owerhede in verbinding te bring.
Topulathana wil onder meer die plaaslike owerheid oortuig om die metodes vir die opruiming en verskaffing van sanitasie te hersien en te verbeter.
Ander kandidate wat in die Walvisbaai- stedelike kiesafdeling meeding, sluit in die onafhanklike kandidate mnre. Knowledge Ipinge en Kenneth Iilonga, asook die Popular Democratic Movement (PDM) se mnr. Richard Hoaeb.
Volgens die Verkiesingskommissie van Namibië (ECN) het 23 169 mense geregistreer om in die tussenverkiesing te stem.
Die posisie van stedelike raadslid vir Walvisbaai is oop nadat mnr. Hafeni Ndemula bedank het om sy verpligtinge as parlementslid na te kom.
Hy was nommer 35 op Swapo se Nasionale Vergadering(NV)-kandidaatslys.